
Dubrovnik, 26. listopada 2026.
Na: Koncert ansambla Sve ostalo je glazba u ljetnikovcu Bunić-Kaboga
Dubrovački muzeji i udruga Sve ostalo je glazba organizirali su 23. listopada 2026., koncert komornog ansambla Udruge u ljetnikovcu Bunić-Kaboga. Nastupili su sopranistica Marija Lešaja, klarinetist Sebastijan Sarapa i pijanistica Ivana Jelača, ujedno i autorica programa. Glazbeni program povezao je ladanjske ambijente sjevera i juga Hrvatske, predstavljajući repertoar kakav se izvodio u aristokratskim i građanskim salonima krajem 18. i početkom 19. stoljeća. Obuhvatio je djela za solo klavir, klarinet uz pratnju klavira, solo pjesme te skladbe za trio, u izvornim verzijama i prilagodbama za povijesne i moderne instrumente. Na saloči ljetnikovca Bunić-Kaboga, glazba se posve stopila s ambijentom aktualne izložbe Zbirke Nikšić, pa su tako brojni posjetitelji imali priliku doživjeti gotovo autentično ozračje nekadašnjih ladanjskih okupljanja i glazbenih salona.
Koncert je održan u sklopu projekta „Druga strana povijesti“, kojim se nastavlja dugogodišnja suradnja Dubrovačkih muzeja i udruge Sve ostalo je glazba, kao i suradnja novijeg datuma s Koncertnim uredom Varaždin. Jedan od važnih ciljeva projekta jest povezivanje hrvatskih organizacija koje njeguju povijesno informirane izvedbene prakse te stvaranje temelja za širenje međunarodne suradnje u okviru europskih mreža za ranu glazbu i kulturnu baštinu. Projekt se ostvaruje uz potporu Grada Dubrovnika.
Ovogodišnje izdanje projekta nastavlja se tijekom studenoga u dvorcu Trakošćan. Oslanjajući se na povijesne izvore, arhivske zbirke i kronike suvremenika, program će ponovno oživjeti ozračje nekadašnjih ladanjskih glazbenih okupljanja. Posebnost će biti izvedbe na povijesnom klaviru graditelja Conrada Grafa iz 1830. godine, osobito prikladnom za interpretaciju glazbe Franza Schuberta, jedne od važnih programskih okosnica ovogodišnjeg projekta.

